CELEX: 32020D1220
Language: lt
Date: 2020-08-21 00:00:00
Title: Komisijos įgyvendinimo sprendimas (ES) 2020/1220 2020 m. rugpjūčio 21 d. dėl prašymo įregistruoti siūlomą Europos piliečių iniciatyvą „Teisė į gydymą“ (pranešta dokumentu Nr. C(2020) 5705) (Tekstas autentiškas tik anglų kalba)

26.8.2020   
               
               
                  LT
               
               
                  Europos Sąjungos oficialusis leidinys
               
               
                  L 277/18
               
            
         KOMISIJOS ĮGYVENDINIMO SPRENDIMAS (ES) 2020/1220
         2020 m. rugpjūčio 21 d.
         dėl prašymo įregistruoti siūlomą Europos piliečių iniciatyvą „Teisė į gydymą“
         
            
               (pranešta dokumentu Nr. C(2020) 5705)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnį,
         kadangi:
         
                     (1)
                  
                  
                     2020 m. liepos 4 d. Komisijai pateiktas prašymas įregistruoti pasiūlytą Europos piliečių iniciatyvą „Teisė į gydymą“;
                  
               
                     (2)
                  
                  
                     pasiūlytos iniciatyvos tikslai yra šie: „[1] užtikrinti, kad intelektinės nuosavybės teisės, įskaitant patentus, netrukdytų gauti bet kokios būsimos COVID-19 vakcinos ar gydymo ir jais pasinaudoti; [2] užtikrinti, kad ES teisės aktai dėl duomenų ir rinkos išimtinumo neribotų tiesioginio valstybių narių išduotų privalomų licencijų veiksmingumo; [3] ES lėšų gavėjams nustatyti teisinius įpareigojimus dalytis su COVID-19 sveikatos technologijomis susijusiomis žiniomis, intelektine nuosavybe ir (arba) duomenimis suvienijant technologijas ar patentus; [4] ES lėšų gavėjams nustatyti teisinius įpareigojimus, susijusius su viešųjų įnašų ir gamybos sąnaudų skaidrumu, taip pat prieinamumo ir įperkamumo sąlygas, susietas su neišimtinėmis licencijomis.“;
                  
               
                     (3)
                  
                  
                     priede pateikiama daugiau informacijos apie pasiūlytos Europos piliečių iniciatyvos dalyką, tikslus ir aplinkybes. Konkrečiai, organizatorių grupė ragina Sąjungą „visuomenės sveikatą iškelti virš privataus pelno [ir] užtikrinti, kad nuo pandemijos saugančios vakcinos ir gydymas taptų visiems laisvai prieinamomis visuotinėmis viešosiomis gėrybėmis“;
                  
               
                     (4)
                  
                  
                     kalbant apie pirmuosius du siūlomos iniciatyvos tikslus, Komisija pagal Sutarties 114 straipsnį turi įgaliojimus pasiūlyti Sąjungos teisės aktą dėl valstybių narių įstatymų ar kitų teisės aktų nuostatų arba administracinių veiksmų, skirtų vidaus rinkos sukūrimui ir veikimui, suderinimo;
                  
               
                     (5)
                  
                  
                     kalbant apie du paskutinius pasiūlytos iniciatyvos tikslus, Komisija pagal Sutarties 168 straipsnio 5 dalį turi įgaliojimus pasiūlyti Sutartims įgyvendinti skirtą Sąjungos teisės aktą, kuriuo siekiama apsaugoti ir gerinti visuomenės sveikatą, o pagal Sutarties 182 straipsnį kartu su Sutarties 183 straipsniu – Sąjungos daugiametės bendrosios programos mokslinių tyrimų veiksmus;
                  
               
                     (6)
                  
                  
                     todėl jokia pasiūlytos iniciatyvos dalis nėra akivaizdžiai viršijanti Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (7)
                  
                  
                     organizatorių grupė pateikė tinkamų įrodymų, kad iniciatyva atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė kontaktinius asmenis;
                  
               
                     (8)
                  
                  
                     pasiūlyta iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (9)
                  
                  
                     todėl pasiūlyta iniciatyva „Teisė į gydymą“ turėtų būti įregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Pasiūlyta Europos piliečių iniciatyva „Teisė į gydymą“ įregistruojama.
         
         
            2 straipsnis
            Šis sprendimas skirtas Europos piliečių iniciatyvos „Teisė į gydymą“ organizatorių grupei, kuriai kaip kontaktiniai asmenys atstovauja Anne DELESPAUL ir Sara Anna MURAWSKI.
         
         
            Priimta Briuselyje 2020 m. rugpjūčio 21 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.